**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. став 1. тач. 2) и 16) и члана 137. Устава Републике Србије, према којима је, између осталог, утврђено да Република Србија уређује и обезбеђује поступак пред државним органима, организацију, надлежност и рад републичких органа и поједина јавна овлашћења законом поверава организацијама.

**II. РАЗЛОЗИ ЗА ДОНОШЕЊЕ ЗАКОНА**

Законом о поступку регистрације у Агенцији за привредне регистре („Службени гласник РС”, бр. 99/11 и 83/14) уређује се поступак регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне регистре, као и друга питања од значаја за регистрацију, евиденцију и објављивање.

Имајући у виду одредбе Закона о изменама и допунама Закона о привредним друштвима („Службени гласник РС”, бр. 44/18 и 95/18), потребно је изменити и допунити Закон о поступку регистрације у Агенцији за привредне регистре. Тачније, Предлогом закона врши се прецизирање у погледу лица које је овлашћено да поднесе регистрациону пријаву, односно омогућено је да лице овлашћено за подношење пријаве за регистрацију преноса удела у привредном друштву, буде и стицалац, односно преносилац удела, имајући у виду одредбе Закона о привредним друштвима, које се односе на пренос удела по било ком основу. Такође, Предлогом закона предложено је и да у случају оставке лица овлашћеног за заступање, регистрациону пријаву може поднети и то лице, а имајући у виду да оставка лица овлашћеног за заступање у складу са Законом о привредним друштвима производи правно дејство у односу на друштво даном подношења.

Такође, Акционим планом Програма за унапређење позиције Републике Србије на ранг-листи Светске банке о условима пословања - Doing Business за период 2019-2020. године („Службени гласник РС”, број 20/19) предвиђено је, између осталог, стварање законских претпоставки за успостављање online система за регистрацију, промену стања, отказивања и претраживања свих врста колатерала, те је и ово разлог за доношење овог закона.

Осим тога, разлози за доношење овог закона су и неопходност отклањања правних празнина и проблема уочених у примени закон, као и терминолошко усклађивање са Законом о општем управном поступку („Службени гласник РС”, број 18/16). Наиме, Предлогом закона извршено је језичко прецизирање имајући у виду одредбе Закона о општем управном поступку, те је реч: „сходна” замењена речју: „супсидијарна”, чиме се прецизира хијерархија између ова два закона. Дакле, закон којим је уређен општи управни поступак примениће се тек када одређена правна ситуација није уопште регулисана законом којим се уређује поступак регистрације.

Предлогом закона, између осталог, прецизирани су појмови регистрације и евиденције (забележба, подносилац пријаве, подносилац жалбе), појам лица овлашћеног за подношење пријаве, начин подношења пријаве (непосредно-у писаној или електронској форми или посредно-путем поште), као и начин и рокови за поступање регистратора.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона**,прецизира сечлан 2. тачка 13) Закона о поступку регистрације у Агенцији за привредне регистре у погледу појма забележбе тако да се недвосмислено прецизира да забележба представља чињеницу од значаја за правни промет, али у вези са предметом регистрације. На овај начин се ствара већа правна сигурност за странке давањем јаснијих смерница када је неки податак подобан да буде предмет уписа у виду забележбе.

**Чланом 2. Предлога закона,** интервенише се у члану 4. Закона тако што се утврђује супсидијарна примена закона којим се уређује општи управни поступак и тиме је извршено језичко прецизирање, те је реч: „сходна” замењена речју: „супсидијарна”, чиме се прецизира хијерархија између ова два закона. Дакле, закон којим је уређен општи управни поступак примениће се тек када одређена правна ситуација није уопште регулисана законом којим се уређује поступак регистрације, као на пример: покретање поступка регистрације по службеној дужности, одлучивање у тим поступцима и одлучивање другостепеног органа по жалбама на решења регистратора донета у поступцима по службеној дужности, као и одлучивање другостепеног органа и првостепеног органа у поступцима по ванредним правним средствима.

Такође, имајући у виду да је Предлогом закона предложено брисање члана 31. Закона, којим је прописано, између осталог, дејство одлуке донете у поступку по правним средствима у складу са Законом о општем управном поступку, у члану 4. Закона додат је нови став 2. који уређује ово питање. Наиме, примена одредбе члана 31. Закона у пракси је изазивала различита тумачења да ли се под појмом правна средства подразумевају и редовна и ванредна правна средства или само ванредна, те је сада прецизирано да је реч о ванредним правним средствима, као и да се у том случају, за разлику од Закона о општем управном поступку, не уклањају правне последице које је поништена одлука произвела.

**Чланом 3. Предлога закона,** додаје се нови члан 5а, којим сепрецизирапојам лица овлашћеног за подношење пријаве. Наиме, ставом 1. овог члана прописује се да поред лица овлашћеног за заступање правног лица, пријаву може поднети и: лице овлашћено посебним законом за регистрацију прописаних података, оснивач у поступку оснивања привредног друштва, као и физичко лице које се региструје или је регистровано као предузетник.

Тачније, постоје ситуације у којима се посебним законом одређеном лицу (која није овлашћено за заступање), даје овлашћење да поднесе регистрациону пријаву (давалац лизинга у случају регистрације уговора о лизингу, залогопримац или залогодавац код регистрације заложног права, тужилац који покреће поступак за поништај одређених одлука привредног друштва, лице које је покренуло ванпарнични поступак - у случају изрицања привремене мере која у вези са предметом регистрације и сл.). У случају оснивања привредног друштва, лице овлашћено за подношење регистрационе пријаве оснивања може бити једино оснивач, јер правно лице још увек није уписано у регистар, те нема правни субјективитет и нема заступника. У случају регистрације предузетника који се региструје као физичко лице једино тај предузетник има право на подношење такве пријаве.

Ставом 2. овог члана предложено је да лице овлашћено за подношење пријаве за регистрацију преноса удела у привредном друштву, поред лица овлашћеног за заступање, може бити и стицалац, односно преносилац удела. Законом о привредним друштвима прописано је да стицалац удела постаје члан привредног друштва даном регистрације преноса удела, те би се и стицаоцу и преносиоцу удела, с обзиром на закључени уговор о преносу удела, требало омогућити право на подношење пријаве. Такође, имајући у виду да оставка лица овлашћеног за заступање у складу са Законом о привредним друштвима производи правно дејство у односу на друштво даном подношења, осим ако у истој није наведен неки каснији датум, предложено је да и лице овлашћено за заступање које је поднело оставку, може поднети и регистрациону пријаву промене регистрованих података.

**Чланом 4. Предлога закона,** измењен је члан 8. Закона, а у вези са изменом члана 2. тачка 13), којим је прецизиран појам забележбе. Наиме, прописује се, између осталог, да регистратор у року од пет радних дана од дана подношења пријаве решењем одбија пријаву за упис забележбе, ако оцени да чињенице и документа нису од значаја за правни промет или нису у вези са подацима и документима који су предмет регистрације, као и да регистратор доноси одлуку у складу са чланом 17. став 2. овог закона, ако нису испуњени услови за упис забележбе података и докумената који су као предмет забележбе прописани посебним прописом (нпр. чл. 37. и 64. Закона о заложном праву на покретним стварима и правима уписаним у регистар). Наиме, када регистратор мериторно одлучује о регистрационој пријави уписа забележбе у складу са законом којим се уређује општи управни поступак, не задржава се на начелу формалности, па је стога потребно да донесе одлуку којом се усваја или одбија регистрациона пријава.

**Чланом 5. Предлога закона**, интервенише се у члану 9. Закона и прецизира да се регистрациона пријава може поднети непосредно- у папирној или електронској форми или посредно-путем поште, те се одредба на тај начин усаглашава са чланом 11. став 9. Закона о привредним друштвима („Службени гласник РС”, бр. 36/11, 99/11, 83/14 - др. закон, 5/15, 44/18 и 95/18).

**Чланом 6. Предлога закона,** врши се граматичко усклађивање текста у члану 10. став 1. Закона.

**Чланом 7. Предлога закона,** мења се члан 11. Закона ипрописује начин вршења валидације квалификованог електронског потписа на регистрационој пријави, тако што се за пријаву која је снабдевена квалификованим електронским потписом, али није снабдевена и квалификованим временским жигом, валидација електронских потписа врши према времену пријема пријаве. Такође, прописује се и начин вршења валидације квалификованог електронског потписа на електронским документима који се прилажу уз регистрациону пријаву, тако што се валидација тог потписа врши према времену учитавања тог документа у корисничку апликацију коју обезбеђује Агенција. Поред тога, предложено је да Агенција приликом утврђивања чињенице валидности квалификованог електронског потписа, ту чињеницу потврди квалификованим временским жигом.

Наведено решење предлаже се из разлога што квалификовани временски жиг није заживео у електронском пословању у потпуности, односно није заживео у међусобној комуникацији правних и физичких лица, као ни у њиховој комуникацији са органима јавне власти. Овакво регулисање начина валидације квалификованог електронског потписа одступа од редовног начина утврђивања његове валидности како је то предвиђено прописима којима се уређује електронско пословање, али обезбеђује да се валидност квалификованог електронског потписа на пријави и документу изврши на довољно поуздан начин.

**Чланом 8. Предлога закона,** мења се члан 14.Закона, прописивањем додатних услова за регистрацију. Услови се, између осталог, односе на то: да документ који представља правни основ регистрације података мора бити у законом прописаној форми и садржати податке који су по закону обавезни и који су предмет регистрације, јер се у пракси често дешава да уговор или други документ, који представља основ за регистрацију податка, има формалне или садржинске недостатке (није уредно потписан, не садржи податке који се по закону обавезно региструју и сл.), да чињенице из пријаве морају бити сагласне и са подацима регистрованим у надлежном регистру, а који су јавно доступни путем интернета. Циљ је да се онемогући упис података, ако подаци не одговарају подацима у другом јавно доступном регистру који је надлежан за регистрацију предметних података. Наиме, у пракси се дешава да се тражи регистрација заложног права на уделу који је, према стању у регистру привредних субјеката, у власништву другог лица. С обзиром на важеће начело формалности, регистратор нема овлашћење да утврђује да ли је залогодавац уједно и власник предмета залоге. Допуном ове одредбе, не дирајући у начело формалности, а потпуно у складу са начелом поуздања у јавне књиге, онемогућиле би се евентуалне злоупотребе залагања туђе имовине и предупредили уписи који не би произвели правно дејство, у смислу одредаба члана 4. став 2. Закона о заложном праву на покретним стварима уписаним у регистар („Службени гласник РС”, бр. 57/03, 61/05, 64/06 и 99/11).

Поред тога, прописују се додатни услови за регистрацију, и то: да ли је пријава поднета у законом прописаном року, ако је рок услов за регистрацију, да ли је пријава из члана 17. став 3. овог закона поднета у прописаном року, као и да ли је регистрација податка или документа у супротности са законом или актом надлежног органа.

**Чланом 9. Предлога закона,** у члану 15. Закона ради усклађивања са Законом о општем управном поступку брисан је закључак као начин одлучивања о пријави. Такође, између осталог,прецизира серок за одлучивање о пријави, тако што се прописује да регистратор одлучује о пријави у року од пет радних дана од пријема пријаве, а не као до сада у року од пет дана од дана пријема пријаве. Овакво решење предложено је имајући у виду да регистрациона пријава која се подноси електронским путем може бити поднета како нерадног дана, тако и у дане празника, па би прописани рок од пет дана могао и истећи до првог радног дана поступајућег органа.

**Чланом 10. Предлога закона**, мења се члан 17. Закона, тако што се, између осталог, прописује да ако подносилац пријаве у року од 30 дана од дана објављивања решења из става 2. овог члана поднесе нову регистрациону пријаву, уз позивање на број решења којим је ранија пријава одбачена, и отклони све утврђене недостатке, за вођење поступка регистрације платиће половину прописаног износа накнаде за регистрацију. Ово право на плаћање умањеног износа накнаде подносилац пријаве може остварити једном, а уз пријаву је дужан да приложи само недостајућу, односно уредну документацију ради отклањања недостатака утврђених решењем из става 2. овог члана. Наиме, у пракси странке често отклоне утврђене недостатке тако што доставе само документ који им је тражен (на пример доказ о уплати накнаде), али без нове регистрационе пријаве и без било какве напомене да користе право прописано чланом 17. став 3. Закона, што поднесак чини неуредним. Прецизним прописивањем обавеза подносиоца регистрационе пријаве који се позива на право прописано чланом 17. став 3. Закона отклањају се недоумице које су се у пракси јављале због погрешног тумачења ове одредбе.

**Чланом 11. Предлога закона,** интервенише се у члану 23. Закона, тако што се уместо доношења закључка, као акта којим се одлучује о захтеву за исправку грешке прописује доношење решења (чиме се врши усклађивање и са законом којим се уређује управни поступак) и прописује рок од пет радних дана од дана сазнања за грешку или од дана подношења захтева за исправку решења, а имајући у виду измене члана 15. Закона.

**Чланом 12. Предлога закона,** брисан јестав 3.члана 24. Закона, којим је регулисано достављање одлука регистратора, чиме се врши усклађивање са одредбом члана 71. Закона о општем управном поступку („Службени гласник РС”, број 18/16).У ставу 4. истог члана извршене су језичке корекције текста.

**Чланом 13. Предлога закона**, у члану 25. Закона измењен је став 1, тако да се наведеном изменом попуњава правна празнина и изричито прописује да жалбу може поднети лице које је законом овлашћено за подношење пријаве. Важећа формулација оставља дилему да ли је право на подношење жалбе резервисано само за подносиоца регистрационе пријаве или ово правно средство могу користити сва лица који су по закону овлашћена за подношење предметне пријаве. Када су у питању уговорни регистри, судска пракса је стала на становиште да право на изјављивање жалбе треба признати и једној и другој уговорној страни, односно лицу коме је законом признато право на подношење пријаве за регистрацију података о уговорима, тако да се предложеном допуном отклања уочена правна празнина и онемогућава различито тумачење ове одредбе и неуједначено поступање органа у истим правним ситуацијама.

**Чланом 14. Предлога закона,** интервенише се у члану 28. Закона у погледу рока за одлучивање, а ради усаглашавања са предложеним изменама члана 15. Закона.

**Чланом 15. Предлога закона,** у члану 29. Закона додаје се став 3. којим се прописује да се одлука о жалби доставља регистратору, а да је исти дужан да ту одлуку достави странци у року од осам дана од дана пријема. Ово је предложено из разлога што је у пракси уочено да поједине другостепене одлуке Регистратор не доставља странкама, због чега оне не могу да се упознају са садржином истих, а осим тога странкама се ускраћује право на тужбу против другостепених одлука. Такође, на овај начин јасно ће се видети и да ли је првостепени орган, уколико је жалба усвојена, при одлучивању у поновном поступку поступио по датом налогу из одлуке другостепеног органа.

Предложеним решењем одступа се од члана 145. став 1. Закона о општем управном поступку, којим је прописано да издавање решења подразумева и доношење и обавештавање странке о донетом решењу. Међутим, имајући у виду одредбе члана 29. став 1. Закона о поступку регистрације у Агенцији за привредне регистре, којим је прописано да министар о жалби одлучује у року од 30 дана од дана пријема жалбе, уколико би се супсидијарно примењивао члан 145. став 1. Закона о општем управном поступку, дошло би до знатног скраћивања рока од 30 дана за поступање другостепеног органа о жалби, јер би то заправо значило да у наведеном року, другостепена одлука треба и да се донесе и да се странка о истој обавести, што је због сложености и обима предмета у пракси готово немогуће реализовати.

**Чланом 16. Предлога закона,** интервенише се у члану 30. став 1. Закона и продужава рок са шест на 12 месеци у ком регистратор може брисати податак или документ по службеној дужности, ако утврди да је податак или документ регистрован, а да у моменту регистрације нису били испуњени услови за његову регистрацију,.

У ставу 4. истог члана Закона бришу се речи: „у складу са одредбама чл. 25-29. овог закона”, а из разлога што важећом одредбом члана 29. став 2. Закона није регулисано да министар може усвојити жалбу и поништити ожалбену одлуку без враћања првостепеном органу на поновни поступак, а како је то прописано одредбом члана 171. став 4. Закона о општем управном поступку, то се у поступку одлучивања министра по жалби на решење о брисању регистрованог податка или документа донетим по службеној дужности морају супсидијарно применити одредбе Закона о општем управном поступку.

**Чланом 17. Предлога закона,** брише се члан 31. Закона из разлога што је наведено питање, сада регулисано предложеним изменама члана 4. Закона.

**Чланом 18. Предлога закона,** мења се став 1. члана 34. Закона и прецизира да се на ништавост регистрације предузетника сходно примењује одредба члана 33. ст. 1-3. Закона, а која се односи на ништавост регистрације оснивања привредног друштва.

**Чланом 19. Предлога закона,** додају се назив члана и нови члан 34а, којим се прописује поступање регистратора на основу одлуке другостепеног органа о поништавању, односно укидању коначне одлуке надлежног регистратора (брисање регистрације оснивања или промене регистрованих података). Наиме, предложено је да ако се коначним управним актом другостепеног органа донетим у складу са одредбама закона којим се уређује општи управни поступак које се односе на поништавање и укидање коначног решења, поништи, односно укине одлука надлежног регистратора о регистрацији оснивања привредног друштва или предузетника, а подносилац пријаве у поновном поступку не уреди пријаву, односно не отклони недостатке, на које му укаже надлежни регистратор или ако такве недостатке није могуће отклонити, надлежни регистратор ће по службеној дужности регистровати забележбу коначног управног акта другостепеног органа и покренути поступак принудне ликвидације привредног друштва, односно брисати предузетника чије је оснивање поништено.

Када је реч о промени регистрованих података, за разлику од члана 187. став 1. Закона о општем управном поступку, којим је прописано да се поништавањем решења уклањају и све правне последице које је то решење произвело, предложено је да се у случају поништавања одлуке надлежног регистратора, не уклањају правне последице које је поништена одлука већ произвела.

С тим у вези, како би се отклониле недоумице и нејасноће у примени овог става у пракси било је неопходно уредити и поступање регистратора по одлукама другостепеног органа донетих применом ванредних правних средстава, као и правне последице спроведених поступака у односу на податке који се региструју у регистру, а у зависности од тога да ли се ради о регистрационим пријавама оснивања привредних субјеката или регистрационим пријавама за промене података код већ регистрованих привредних субјеката.

**Чланом. 20. Предлога закона**, ставом 1. врше се измене у чл. 36, 37. и 40. Закона, ради усаглашавања са предложеним изменама члана 15. Закона, у погледу рока за одлучивање.

Такође, ставом 2. овог члана Предлога закона предлажу се измене у члану 38. Закона, тако што се прописује да регистратор у року од два радна дана, уместо досадашњег рока од два дана, од дана пријема захтева издаје извод о подацима из регистра, копије документа и сл.

**Чланом 21. Предлога закона** прописује се да закон ступа на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се доношење овог закона по хитном поступку сагласно члану 167. Пословника Народне скупштине („Службени гласник РС”, број 20/12 - пречишћен текст), имајући у виду да је Акционим планом Програма за унапређење позиције Републике Србије на ранг-листи Светске банке о условима пословања - Doing Business за период 2019-2020. године („Службени гласник РС”, број 20/19) предвиђено, између осталог, стварање законских претпоставки за успостављање online система за регистрацију, промену стања, отказивања и претраживања свих врста колатерала. Наиме, побољшање услова за добијање кредита је једна од области која је обухваћена Програмом за унапређење позиције Републике Србије на ранг-листи Светске банке о условима пословања - Doing Business за период 2019-2020. године, те се у циљу побољшања ранга у овој области, предлаже доношење овог закона по хитном поступку.

**VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ**

Појмови

Члан 2

Поједини изрази употребљени у овом закону имају следеће значење:

1) регистар јесте јединствена, централна, електронска база података и докумената који су прописани као предмет регистрације као и докумената на основу којих је извршена регистрација;

2) податак јесте чињеница која је прописана као предмет регистрације или евиденције или која је од значаја за правни промет;

3) регистрација јесте упис, промена или брисање података и докумената у регистрима које води Агенција;

4) регистрациона пријава (у даљем тексту: пријава) јесте поднесак којим се покреће поступак регистрације;

5) регистратор јесте физичко лице које води регистар, именовано у складу са законом којим се уређује правни положај Агенције;

6) подносилац пријаве јесте лице овлашћено за подношење пријаве;

7) објављивање јесте електронско приказивање, на интернет страни Агенције, података и докумената који су предмет регистрације и евидентирања, одлука које су донете у поступку регистрације и евидентирања и података и докумената који нису предмет регистрације и евидентирања, а објављују се у складу са прописима;

8) извод о регистрованим подацима јесте јавна исправа која садржи регистроване податке о правном или физичком лицу или предмету регистрације, према стању у тренутку издавања извода;

9) потврда јесте јавна исправа којом се потврђује да ли је податак или документ био регистрован, да ли регистар садржи документ, да ли су одређене чињенице садржане у документима из регистра или којом се потврђују правна стања или последице регистрације;

10) евиденција јесте јединствена, централна, електронска база података и докумената који су прописани као предмет евидентирања и докумената на основу којих је извршено евидентирање;

11) извод о евидентираним подацима јесте јавна исправа којом се потврђује да ли је неки податак или документ евидентиран, да ли евиденција садржи неки документ и да ли су одређене чињенице садржане у документима из евиденције;

12) корисничка апликација јесте апликативно софтверско решење намењено подношењу електронске пријаве;

13) забележба јесте упис података и докумената који су као такви прописани као предмет забележбе или упис података и докумената који по оцени регистратора представљају чињенице од значаја за правни промет, A У ВЕЗИ СУ СА ПОДАЦИМА И ДОКУМЕНТИМА КОЈИ СУ ПРЕДМЕТ РЕГИСТРАЦИЈЕ.

~~Сходна~~ СУПСИДИЈАРНА примена закона

Члан 4

На питања која се односе на поступак регистрације и евидентирања, а која овим законом нису посебно уређена, примењује се закон којим се уређује општи управни поступак.

ИЗУЗЕТНО ОД СТАВА 1. ОВОГ ЧЛАНА, АКО НАДЛЕЖНИ РЕГИСТРАТОР ИЛИ ДРУГОСТЕПЕНИ ОРГАН ПОНИШТИ КОНАЧНУ, ОДНОСНО ПРАВНОСНАЖНУ ОДЛУКУ НАДЛЕЖНОГ РЕГИСТРАТОРА, НЕ УКЛАЊАЈУ СЕ ПРАВНЕ ПОСЛЕДИЦЕ КОЈЕ ЈЕ ПОНИШТЕНА ОДЛУКА ПРОИЗВЕЛА.

ЛИЦЕ ОВЛАШЋЕНО ЗА ПОДНОШЕЊЕ ПРИЈАВЕ

ЧЛАН 5А

ЛИЦЕ ОВЛАШЋЕНО ЗА ПОДНОШЕЊЕ ПРИЈАВЕ ЈЕ:

1) ЛИЦЕ ОВЛАШЋЕНО ЗА ЗАСТУПАЊЕ ПРАВНОГ ЛИЦА;

2) ЗАКОНОМ ОВЛАШЋЕНО ЛИЦЕ ЗА РЕГИСТРАЦИЈУ ПОДАТАКА ПРОПИСАНИХ ЗАКОНОМ;

3) ОСНИВАЧ У ПОСТУПКУ ОСНИВАЊА ПРИВРЕДНОГ ДРУШТВА;

4) ФИЗИЧКО ЛИЦЕ КОЈЕ СЕ РЕГИСТРУЈЕ ИЛИ ЈЕ РЕГИСТРОВАНО КАО ПРЕДУЗЕТНИК.

ИЗУЗЕТНО ОД СТАВА 1. ТАЧКА 1) ОВОГ ЧЛАНА, ЛИЦЕ ОВЛАШЋЕНО ЗА ПОДНОШЕЊЕ ПРИЈАВЕ:

1) ЗА РЕГИСТРАЦИЈУ ПРЕНОСА УДЕЛА У ПРИВРЕДНОМ ДРУШТВУ МОЖЕ БИТИ И СТИЦАЛАЦ ОДНОСНО ПРЕНОСИЛАЦ УДЕЛА;

2) ЗА РЕГИСТРАЦИЈУ ОСТАВКЕ ЛИЦА ОВЛАШЋЕНОГ ЗА ЗАСТУПАЊЕ МОЖЕ БИТИ И ЛИЦЕ КОЈЕ ДАЈЕ ОСТАВКУ.

Забележба

Члан 8

~~Упис забележбе врши се на основу пријаве или по службеној дужности, ако регистратор дође до сазнања о чињеницама и документима који су од значаја за правни промет.~~

УПИС ЗАБЕЛЕЖБЕ ВРШИ СЕ НА ОСНОВУ ПРИЈАВЕ ИЛИ ПО СЛУЖБЕНОЈ ДУЖНОСТИ, АКО РЕГИСТРАТОР ДОЂЕ ДО САЗНАЊА О ЧИЊЕНИЦАМА И ДОКУМЕНТИМА КОЈИ СУ ОД ЗНАЧАЈА ЗА ПРАВНИ ПРОМЕТ, А У ВЕЗИ СУ СА ПОДАЦИМА И ДОКУМЕНТИМА КОЈИ СУ ПРЕДМЕТ РЕГИСТРАЦИЈЕ.

АКО ОЦЕНИ ДА ЧИЊЕНИЦЕ И ДОКУМЕНТА НИСУ ОД ЗНАЧАЈА ЗА ПРАВНИ ПРОМЕТ ИЛИ НИСУ У ВЕЗИ СА ПОДАЦИМА И ДОКУМЕНТИМА КОЈИ СУ ПРЕДМЕТ РЕГИСТРАЦИЈЕ, РЕГИСТРАТОР У РОКУ ОД ПЕТ РАДНИХ ДАНА ОД ДАНА ПОДНОШЕЊА ПРИЈАВЕ РЕШЕЊЕМ ОДБИЈА ПРИЈАВУ.

АКО НИСУ ИСПУЊЕНИ УСЛОВИ ЗА УПИС ЗАБЕЛЕЖБЕ ПОДАТАКА И ДОКУМЕНАТА КОЈИ СУ КАО ПРЕДМЕТ ЗАБЕЛЕЖБЕ ПРОПИСАНИ ПОСЕБНИМ ПРОПИСОМ, РЕГИСТРАТОР ДОНОСИ ОДЛУКУ У СКЛАДУ СА ЧЛАНОМ 17. СТАВ 2. ОВОГ ЗАКОНА.

Начин подношења пријаве

Члан 9

Пријава се подноси Агенцији, непосредно У ПАПИРНОЈ ИЛИ ЕЛЕКТРОНСКОЈ ФОРМИ или ~~поштом~~ ПУТЕМ ПОШТЕ.

Када се пријава подноси ~~поштом~~ ПУТЕМ ПОШТЕ, као датум и време подношења пријаве узимају се датум и време пријема пријаве у Агенцији.

Рок за подношење пријаве

Члан 10

Подносилац пријаве је дужан да Агенцији поднесе пријаву у року од 15 дана од дана настанка податка или документа који ~~су~~ ЈЕ предмет регистрације, односно промене регистрованог податка или документа, ако законом није одређен други рок.

За пријаву која је поднета по истеку рока из става 1. овог члана плаћа се накнада у складу са прописом којим се уређују накнаде које за своје услуге наплаћује Агенција.

Подношење електронске пријаве

Члан 11

~~Електронска пријава Агенцији подноси се путем корисничке апликације за пријем електронске пријаве којом се обезбеђује пријем електронских докумената и доказа о уплати накнаде за регистрацију.~~

~~Потписивање електронске пријаве и докумената, као и овера електронских докумената, врши се у складу са прописима којима се уређује електронски потпис и електронски документ.~~

ЕЛЕКТРОНСКА ПРИЈАВА АГЕНЦИЈИ ПОДНОСИ СЕ ПУТЕМ КОРИСНИЧКЕ АПЛИКАЦИЈЕ ЗА ПРИЈЕМ ЕЛЕКТРОНСКЕ ПРИЈАВЕ КОЈОМ СЕ ОБЕЗБЕЂУЈЕ ПРИЈЕМ ЕЛЕКТРОНСКИХ ДОКУМЕНАТА И ДОКАЗА О УПЛАТИ НАКНАДЕ ЗА РЕГИСТРАЦИЈУ.

ПОТПИСИВАЊЕ ЕЛЕКТРОНСКЕ ПРИЈАВЕ И ДОКУМЕНАТА, КАО И ОВЕРА ЕЛЕКТРОНСКИХ ДОКУМЕНАТА, ВРШИ СЕ У СКЛАДУ СА ПРОПИСИМА КОЈИМА СЕ УРЕЂУЈЕ ЕЛЕКТРОНСКИ ПОТПИС И ЕЛЕКТРОНСКИ ДОКУМЕНТ.

ВАЛИДАЦИЈА КВАЛИФИКОВАНОГ ЕЛЕКТРОНСКОГ ПОТПИСА НА ПРИЈАВИ ИЗ СТАВА 1. ОВОГ ЧЛАНА ВРШИ СЕ ПРЕМА ВРЕМЕНУ ПРИЈЕМА ПРИЈАВЕ.

ВАЛИДАЦИЈА КВАЛИФИКОВАНОГ ЕЛЕКТРОНСКОГ ПОТПИСА НА ДОКУМЕНТИМА КОЈИ СЕ ПРИЛАЖУ УЗ ПРИЈАВУ ИЗ СТАВА 1. ОВОГ ЧЛАНА ВРШИ СЕ ПРЕМА ВРЕМЕНУ УЧИТАВАЊА ДОКУМЕНАТА У КОРИСНИЧКУ АПЛИКАЦИЈУ, ОСИМ У СЛУЧАЈУ КАДА СУ ДОКУМЕНТА СНАБДЕВЕНА КВАЛИФИКОВАНИМ ЕЛЕКТРОНСКИМ ВРЕМЕНСКИМ ЖИГОМ.

У ТРЕНУТКУ ВАЛИДАЦИЈЕ КВАЛИФИКОВАНОГ ЕЛЕКТРОНСКОГ ПОТПИСА ИЗ СТ. 3. И 4. ОВОГ ЧЛАНА АГЕНЦИЈА ЋЕ ЧИЊЕНИЦУ ВАЛИДНОСТИ ТОГ ПОТПИСА ПОТВРДИТИ КВАЛИФИКОВАНИМ ЕЛЕКТРОНСКИМ ВРЕМЕНСКИМ ЖИГОМ.

Поступање регистратора по пријави

Члан 14

~~По пријему пријаве регистратор проверава да ли су испуњени услови за регистрацију, и то:~~

~~1) да ли је надлежан за поступање по пријави;~~

~~2) да ли је пријаву поднело овлашћено лице;~~

~~3) да ли је податак или документ предмет регистрације;~~

~~4) да ли је податак или документ чија се регистрација захтева већ регистрован;~~

~~5) да ли пријава садржи податке и чињенице потребне за регистрацију;~~

~~6) да ли су уз пријаву приложени прописани документи;~~

~~7) да ли су чињенице из пријаве сагласне чињеницама из докумената приложених уз пријаву и подацима који су регистровани у регистру који поступа по пријави;~~

~~8) да ли је у регистру који поступа по пријави под истим називом већ регистровано друго правно лице или предузетник или је већ поднета пријава за регистрацију под истим називом или је назив већ резервисан у складу са овим законом, односно да ли је назив одређен у складу са законом;~~

~~9)~~*~~(брисана)~~*

~~10) да ли је уз пријаву приложен доказ о уплати накнаде за вођење поступка регистрације.~~

ПО ПРИЈЕМУ ПРИЈАВЕ РЕГИСТРАТОР ПРОВЕРАВА ДА ЛИ СУ ИСПУЊЕНИ УСЛОВИ ЗА РЕГИСТРАЦИЈУ, И ТО:

1) ДА ЛИ ЈЕ НАДЛЕЖАН ЗА ПОСТУПАЊЕ ПО ПРИЈАВИ;

2) ДА ЛИ ЈЕ ПРИЈАВА ПОДНЕТА ОД СТРАНЕ ЛИЦА ОВЛАШЋЕНОГ ЗА ПОДНОШЕЊЕ ПРИЈАВЕ И ДА ЛИ ЈЕ ПОТПИСАНА У СКЛАДУ СА ОВИМ ЗАКОНОМ;

3) ДА ЛИ ЈЕ ПОДАТАК ИЛИ ДОКУМЕНТ ПРЕДМЕТ РЕГИСТРАЦИЈЕ;

4) ДА ЛИ ЈЕ ПОДАТАК ИЛИ ДОКУМЕНТ ЧИЈА СЕ РЕГИСТРАЦИЈА ЗАХТЕВА ВЕЋ РЕГИСТРОВАН;

5) ДА ЛИ ПРИЈАВА САДРЖИ ПОДАТКЕ И ЧИЊЕНИЦЕ ПОТРЕБНЕ ЗА РЕГИСТРАЦИЈУ;

6) ДА ЛИ СУ УЗ ПРИЈАВУ ПРИЛОЖЕНИ ПРОПИСАНИ ДОКУМЕНТИ, ЧИЈА ЈЕ САДРЖИНА И ФОРМА ОДРЕЂЕНА ЗАКОНОМ;

7) ДА ЛИ СУ ЧИЊЕНИЦЕ ИЗ ПРИЈАВЕ САГЛАСНЕ ЧИЊЕНИЦАМА ИЗ ДОКУМЕНАТА ПРИЛОЖЕНИХ УЗ ПРИЈАВУ И ПОДАЦИМА КОЈИ СУ РЕГИСТРОВАНИ У РЕГИСТРУ КОЈИ ПОСТУПА ПО ПРИЈАВИ, ОДНОСНО СА ПОДАЦИМА РЕГИСТРОВАНИМ У НАДЛЕЖНОМ РЕГИСТРУ, А КОЈИ СУ ЈАВНО ДОСТУПНИ;

8) ДА ЛИ ЈЕ У РЕГИСТРУ КОЈИ ПОСТУПА ПО ПРИЈАВИ ПОД ИСТИМ НАЗИВОМ ВЕЋ РЕГИСТРОВАНО ДРУГО ПРАВНО ЛИЦЕ ИЛИ ПРЕДУЗЕТНИК ИЛИ ЈЕ ВЕЋ ПОДНЕТА ПРИЈАВА ЗА РЕГИСТРАЦИЈУ ПОД ИСТИМ НАЗИВОМ ИЛИ ЈЕ НАЗИВ ВЕЋ РЕЗЕРВИСАН У СКЛАДУ СА ОВИМ ЗАКОНОМ, ОДНОСНО ДА ЛИ ЈЕ НАЗИВ ОДРЕЂЕН У СКЛАДУ СА ЗАКОНОМ;

9) ДА ЛИ ЈЕ УЗ ПРИЈАВУ ПРИЛОЖЕН ДОКАЗ О УПЛАТИ НАКНАДЕ ЗА ВОЂЕЊЕ ПОСТУПКА РЕГИСТРАЦИЈЕ НА ОСНОВУ КОГА СЕ МОЖЕ УТВРДИТИ ДА ЈЕ УПЛАЋЕНА НАКНАДА НА ТЕКУЋИ РАЧУН АГЕНЦИЈЕ;

10) ДА ЛИ ЈЕ ПРИЈАВА ПОДНЕТА У ЗАКОНОМ ПРОПИСАНОМ РОКУ, АКО ЈЕ РОК УСЛОВ ЗА РЕГИСТРАЦИЈУ;

11) ДА ЛИ ЈЕ ПРИЈАВА ИЗ ЧЛАНА 17. СТАВ 3. ОВОГ ЗАКОНА ПОДНЕТА У ПРОПИСАНОМ РОКУ;

12) ДА ЛИ ЈЕ РЕГИСТРАЦИЈА ПОДАТКА ИЛИ ДОКУМЕНТА У СУПРОТНОСТИ СА ПОСЕБНИМ ЗАКОНОМ;

13) ДА ЛИ ЈЕ РЕГИСТРАЦИЈА ПОДАТКА ИЛИ ДОКУМЕНТА У СУПРОТНОСТИ СА АКТОМ НАДЛЕЖНОГ ОРГАНА ДОНЕТИМ У СКЛАДУ СА ЗАКОНОМ.

Рок за одлучивање о пријави

Члан 15

~~Регистратор решењем или закључком (у даљем тексту: одлуке), одлучује о пријави у року од пет дана од дана пријема пријаве.~~

РЕГИСТРАТОР РЕШЕЊЕМ, ОДЛУЧУЈЕ О ПРИЈАВИ У РОКУ ОД ПЕТ РАДНИХ ДАНА ОД ДАНА ПРИЈЕМА ПРИЈАВЕ.

АКО ЈЕ ЕЛЕКТРОНСКА ПРИЈАВА ПОДНЕТА НЕРАДНОГ ДАНА, СМАТРА СЕ ДА ЈЕ ПОДНЕТА ПРВОГ НАРЕДНОГ РАДНОГ ДАНА ОД КАДА ПОЧИЊЕ ДА ТЕЧЕ РОК ИЗ СТАВА 1. ОВОГ ЧЛАНА.

Одбацивање пријаве

Члан 17

~~Ако утврди да нису испуњени услови за регистрацију из члана 14. став 1. тач. 1), 3) и 4), овог закона, регистратор доноси решење којим одбацује пријаву.~~

~~Ако нису испуњени услови за регистрацију из члана 14. став 1. тач. 2) и 5) - 10) овог закона, регистратор доноси решење којим одбацује пријаву и утврђује који услови за регистрацију нису испуњени.~~

~~Ако подносилац пријаве, у року од 30 дана од дана објављивања решења из става 2. овог члана, поднесе регистрациону пријаву за регистрацију података о чијој регистрацији је одлучено тим решењем и плати половину од износа прописане накнаде за регистрацију која је предмет пријаве, задржава право приоритета одлучивања засновано подношењем пријаве одбачене у складу са ставом 2. овог члана.~~

АКО УТВРДИ ДА НИСУ ИСПУЊЕНИ УСЛОВИ ЗА РЕГИСТРАЦИЈУ ИЗ ЧЛАНА 14. СТАВ 1. ТАЧ. 1), 3), 4), 10), 11), 12) И 13) ОВОГ ЗАКОНА, РЕГИСТРАТОР ДОНОСИ РЕШЕЊЕ КОЈИМ ОДБАЦУЈЕ ПРИЈАВУ.

АКО НИСУ ИСПУЊЕНИ УСЛОВИ ЗА РЕГИСТРАЦИЈУ ИЗ ЧЛАНА 14. СТАВ 1. ТАЧ. 2), 5), 6), 7), 8) И 9) ОВОГ ЗАКОНА, РЕГИСТРАТОР ДОНОСИ РЕШЕЊЕ КОЈИМ ОДБАЦУЈЕ ПРИЈАВУ И УТВРЂУЈЕ КОЈИ УСЛОВИ ЗА РЕГИСТРАЦИЈУ НИСУ ИСПУЊЕНИ.

АКО ПОДНОСИЛАЦ ПРИЈАВЕ У РОКУ ОД 30 ДАНА ОД ДАНА ОБЈАВЉИВАЊА РЕШЕЊА ИЗ СТАВА 2. ОВОГ ЧЛАНА ПОДНЕСЕ НОВУ РЕГИСТРАЦИОНУ ПРИЈАВУ, УЗ ПОЗИВАЊЕ НА БРОЈ РЕШЕЊА КОЈИМ ЈЕ РАНИЈА ПРИЈАВА ОДБАЧЕНА И ОТКЛОНИ СВЕ УТВРЂЕНЕ НЕДОСТАТКЕ, ЗА ВОЂЕЊЕ ПОСТУПКА РЕГИСТРАЦИЈЕ ПЛАЋА ПОЛОВИНУ ПРОПИСАНОГ ИЗНОСА НАКНАДЕ ЗА РЕГИСТРАЦИЈУ.

ПРАВО НА ПЛАЋАЊЕ УМАЊЕНОГ ИЗНОСА НАКНАДЕ ИЗ СТАВА 3. ОВОГ ЧЛАНА ПОДНОСИЛАЦ ПРИЈАВЕ МОЖЕ ОСТВАРИТИ ЈЕДНОМ.

УЗ ПРИЈАВУ ИЗ СТАВА 3. ОВОГ ЧЛАНА ПОДНОСИЛАЦ ПРИЈАВЕ ДУЖАН ЈЕ ДА ПРИЛОЖИ САМО НЕДОСТАЈУЋУ, ОДНОСНО УРЕДНУ ДОКУМЕНТАЦИЈУ РАДИ ОТКЛАЊАЊА НЕДОСТАТАКА УТВРЂЕНИХ РЕШЕЊЕМ ИЗ СТАВА 2. ОВОГ ЧЛАНА.

Исправка грешке

Члан 23

Ако је приликом регистрације начињена грешка у писању, рачунању или друга очигледна грешка, регистратор ће, у року од ~~пет дана~~ ПЕТ РАДНИХ ДАНА од дана сазнања за грешку или од дана подношења захтева за исправку, извршити исправку грешке у регистру и о томе донети ~~закључак~~ РЕШЕЊЕ.

Ако регистратор, одлучујући о захтеву за исправку грешке, утврди да грешка није начињена, доноси решење којим се захтев одбија као неоснован.

Достављање писменог отправка одлуке регистратора

Члан 24

Достављање писменог отправка одлуке регистратора врши се на захтев подносиоца пријаве и то:

1) поштанском пошиљком, на регистровану адресу за пријем поште правног лица или предузетника;

2) поштанском пошиљком, на адресу седишта правног лица или предузетника, ако адреса за пријем поште није регистрована;

3) слањем на регистровану адресу за пријем електронске поште у складу са прописима којима се уређује електронско пословање;

4) преузимањем у седишту Агенције или њених организационих делова;

5) поштанском пошиљком, на адресу пребивалишта или боравишта физичког лица које је странка у поступку.

Ако је поднета електронска пријава, отправак одлуке регистратора у електронској форми доставља се на регистровану адресу за пријем електронске поште или на адресу за пријем електронске поште која је у пријави означена.

~~Достављање писменог отправка одлуке регистратора сматра се извршеним даном слања на адресу из става 1. тач. 1), 2), 3) и 5) овог члана.~~

Ако је пријаву поднео пуномоћник ~~отправак~~ ДОСТАВЉАЊЕ ОТПРАВКА одлуке се врши на адресу пуномоћника у складу са одредбама овог члана.

Жалба

Члан 25

~~Против одлука регистратора подносилац пријаве може да поднесе жалбу министру надлежном за одлучивање о жалби, преко Агенције, у року од 30 дана од дана објављивања одлуке.~~

ПРОТИВ ОДЛУКЕ РЕГИСТРАТОРА, ЛИЦЕ ОВЛАШЋЕНО ЗА ПОДНОШЕЊЕ ПРИЈАВЕ МОЖЕ ДА ПОДНЕСЕ ЖАЛБУ МИНИСТРУ НАДЛЕЖНОМ ЗА ОДЛУЧИВАЊЕ О ЖАЛБИ, ПРЕКО АГЕНЦИЈЕ, У РОКУ ОД 30 ДАНА ОД ДАНА ОБЈАВЉИВАЊА ОДЛУКЕ.

Жалба не задржава извршење.

Ако подносилац пријаве изјави жалбу на решење из члана 17. став 2. овог закона и истовремено отклони недостатке утврђене решењем, сматраће се да радње предузете ради отклањања утврђених недостатака нису ни предузете, односно наставиће се поступак по жалби.

Одлучивање регистратора о жалби

Члан 28

Ако регистратор утврди да је жалба неблаговремена, недопуштена или изјављена од неовлашћеног лица, доноси решење којом је одбацује.

Ако регистратор утврди да је жалба основана, измениће побијану одлуку или ставити ван снаге решење о одбацивању пријаве и донети решење о усвајању пријаве.

Ако регистратор у року од ~~пет дана~~ ПЕТ РАДНИХ ДАНА од дана пријема УРЕДНЕ жалбе не одлучи на начин прописан ст. 1. и 2. овог члана, жалбу без одлагања доставља надлежном министру.

Одлучивање министра о жалби

Члан 29

Министар о жалби одлучује у року од 30 дана од дана пријема жалбе у министарству.

Министар може:

1) одбацити жалбу ако је неблаговремена, недопуштена или поднета од неовлашћеног лица, ако регистратор није то учинио;

2) одбити жалбу као неосновану;

3) усвојити жалбу и укинути одлуку и вратити регистратору предмет на поновно одлучивање;

4) усвојити жалбу и укинути одлуку и сам одлучити о пријави.

ОДЛУКА О ЖАЛБИ ДОСТАВЉА СЕ РЕГИСТРАТОРУ КОЈИ ЈЕ ДУЖАН ДА ТУ ОДЛУКУ ДОСТАВИ СТРАНЦИ У РОКУ ОД ОСАМ ДАНА ОД ДАНА ПРИЈЕМА.

Брисање регистрованог податка или документа по службеној дужности

Члан 30

Регистратор, када утврди да је податак или документ регистрован, а да у моменту регистрације нису били испуњени услови за његову регистрацију, укинуће своју одлуку и брисати податак или документ, најкасније у року од ~~6 месеци~~ 12 МЕСЕЦИ од наредног дана од дана објављивања регистрованог податка или документа.

Решење о брисању регистрованог податка или документа доставља се лицу чији је податак или документ брисан.

Истовремено са брисањем регистрованог податка или документа успоставља се претходно регистровано стање.

Подносилац пријаве по основу које је извршена регистрација податка или документа који је брисан у складу са одредбама овог члана има право на жалбу ~~у складу са одредбама чл. 25 - 29. овог закона~~.

~~Правна средства прописана законом којим се уређује општи управни поступак и дејство одлука~~

~~Члан 31~~

~~Правна средства, прописана законом којим се уређује општи управни поступак, сходно се примењују и на одлуке донете у поступку регистрације.~~

~~Одлуке донете у поступку по правним средствима из става 1. овог члана производе дејство за убудуће.~~

Ништавост регистрације предузетника

Члан 34

~~По пријави тужиоца, уз коју се доставља доказ о покретању поступка за утврђивање ништавости регистрације предузетника, регистратор региструје забележбу постојања спора за утврђење ништавости регистрације.~~

НА НИШТАВОСТ РЕГИСТРАЦИЈЕ ПРЕДУЗЕТНИКА СХОДНО СЕ ПРИМЕЊУЈУ ОДРЕДБЕ ЧЛАНА 33. СТ. 1 - 3. ОВОГ ЗАКОНА.

Ако је правноснажном пресудом утврђена ништавост регистрације предузетника суд ће, у року од 15 дана од дана правноснажности, пресуду доставити надлежном регистру ради регистрације забележбе ништавости регистрације оснивања и брисања предузетника из регистра.

БРИСАЊЕ РЕГИСТРАЦИЈЕ ОСНИВАЊА И ПРОМЕНЕ РЕГИСТРОВАНИХ ПОДАТАКА НА ОСНОВУ ОДЛУКЕ ДРУГОСТЕПЕНОГ ОРГАНА О ПОНИШТАВАЊУ, ОДНОСНО УКИДАЊУ КОНАЧНЕ ОДЛУКЕ НАДЛЕЖНОГ РЕГИСТРАТОРА

ЧЛАН 34А

АКО СЕ КОНАЧНИМ УПРАВНИМ АКТОМ ДРУГОСТЕПЕНОГ ОРГАНА ДОНЕТИМ У СКЛАДУ СА ОДРЕДБАМА ЗАКОНА КОЈИМ СЕ УРЕЂУЈЕ ОПШТИ УПРАВНИ ПОСТУПАК КОЈЕ СЕ ОДНОСЕ НА ПОНИШТАВАЊЕ И УКИДАЊЕ КОНАЧНОГ РЕШЕЊА, ПОНИШТИ, ОДНОСНО УКИНЕ ОДЛУКА НАДЛЕЖНОГ РЕГИСТРАТОРА О РЕГИСТРАЦИЈИ ОСНИВАЊА ПРИВРЕДНОГ ДРУШТВА ИЛИ ПРЕДУЗЕТНИКА, А ПОДНОСИЛАЦ ПРИЈАВЕ У ПОНОВНОМ ПОСТУПКУ НЕ УРЕДИ ПРИЈАВУ, ОДНОСНО НЕ ОТКЛОНИ НЕДОСТАТКЕ, НА КОЈЕ МУ УКАЖЕ НАДЛЕЖНИ РЕГИСТРАТОР ИЛИ АКО ТАКВЕ НЕДОСТАТКЕ НИЈЕ МОГУЋЕ ОТКЛОНИТИ, НАДЛЕЖНИ РЕГИСТРАТОР ЋЕ ПО СЛУЖБЕНОЈ ДУЖНОСТИ РЕГИСТРОВАТИ ЗАБЕЛЕЖБУ КОНАЧНОГ УПРАВНОГ АКТА ДРУГОСТЕПЕНОГ ОРГАНА И ПОКРЕНУТИ ПОСТУПАК ПРИНУДНЕ ЛИКВИДАЦИЈЕ ПРИВРЕДНОГ ДРУШТВА, ОДНОСНО БРИСАТИ ПРЕДУЗЕТНИКА ЧИЈЕ ЈЕ ОСНИВАЊЕ ПОНИШТЕНО.

АКО СЕ КОНAЧНИМ УПРAВНИМ AКТОМ ДРУГОСТЕПЕНОГ ОРГAНA ДОНЕТИМ У СКЛAДУ СА ОДРЕДБАМА ЗАКОНА КОЈИМ СЕ УРЕЂУЈЕ ОПШТИ УПРАВНИ ПОСТУПАК КОЈЕ СЕ ОДНОСЕ НА ПОНИШТАВАЊЕ И УКИДАЊЕ КОНАЧНОГ РЕШЕЊА, ПОНИШТИ, ОДНОСНО УКИНЕ ОДЛУКA НAДЛЕЖНОГ РЕГИСТРAТОРA О РЕГИСТРAЦИЈИ ПРОМЕНЕ ПОДAТАКА И ДОКУМЕНАТА, A ПОДНОСИЛAЦ ПРИЈAВЕ У ПОНОВНОМ ПОСТУПКУ НЕ УРЕДИ ПРИЈAВУ, ОДНОСНО НЕ ОТКЛОНИ НЕДОСТAТКЕ НA КОЈЕ МУ УКAЖЕ НAДЛЕЖНИ РЕГИСТРAТОР ИЛИ AКО ТAКВЕ НЕДОСТAТКЕ НИЈЕ МОГУЋЕ ОТКЛОНИТИ, НAДЛЕЖНИ РЕГИСТРAТОР ЋЕ ПО СЛУЖБЕНОЈ ДУЖНОСТИ РЕГИСТРОВAТИ ЗAБЕЛЕЖБУ КОНAЧНОГ УПРAВНОГ AКТA ДРУГОСТЕПЕНОГ ОРГAНA И УСПОСТAВИТИ ПРЕТХОДНО РЕГИСТРОВAНО СТАЊЕ, ОСИМ АКО НА ОСНОВУ КАСНИЈЕ ПОДНЕТЕ РЕГИСТРАЦИОНЕ ПРИЈАВЕ НИЈЕ РЕГИСТРОВАНА ПРОМЕНА ИСТОГ ПОДАТКА.

Извод о евидентираним подацима

Члан 36

Регистратор, у року од ~~пет дана~~ ПЕТ РАДНИХ ДАНА од дана пријема захтева, издаје извод да ли је неки податак или документ евидентиран, да ли евиденција садржи неки документ и да ли су одређене чињенице садржане у документима у евиденцији.

Захтев из става 1. овог члана подноси се на прописаном обрасцу, а ако образац није прописан - као поднесак.

Уз захтев из става 1. овог члана се прилаже и доказ о уплати накнаде за издавање извода о евидентираним подацима.

Објављивање података и докумената

Члан 37

Подаци и документи који нису предмет регистрације и евидентирања објављују се на захтев овлашћеног лица, надлежног органа или преузимањем података и докумената из других регистара и евиденција садржаних у регистрима и евиденцијама које води Агенција и други надлежни органи, а који су прописани као предмет објављивања.

Регистратор, на захтев подносиоца, у року од ~~пет дана~~ ПЕТ РАДНИХ ДАНА од дана пријема захтева, издаје потврду да ли је неки податак или документ објављен.

Издавање извода, копија и потврда

Члан 38

На захтев лица, регистратор, најкасније у року од ~~два дана~~ ДВА РАДНА ДАНА од дана пријема захтева, издаје:

1) извод о подацима из регистра;

2) копију документа на основу кога је извршена регистрација или евиденција, односно документа који је објављен у складу са овим законом;

3) потврду којом се потврђује да ли је неки податак или документ био регистрован, евидентиран, објављен, да ли регистар садржи неки документ, да ли су одређене чињенице садржане у документима из регистра или којом се потврђују правна стања и правне последице регистрације, евиденције, односно објављивања.

Захтев из става 1. овог члана, подноси се на прописаном обрасцу, а ако образац није прописан, подноси се као поднесак.

Уз захтев се прилаже и доказ о уплати накнаде за издавање извода, копија или потврда.

Одлучивање о пријави

Члан 40

Ако су испуњени услови за резервацију назива, у складу са чланом 14. тачка 8) овог закона, регистратор у року од ~~пет дана~~ ПЕТ РАДНИХ ДАНА од дана подношења пријаве издаје потврду о резервацији назива и резервисани назив уноси у базу података резервисаних назива.

Назив се резервише у корист подносиоца пријаве на рок од 60 дана од дана објаве.

Ако нису испуњени услови за резервацију назива, регистратор у року од ~~пет дана~~ ПЕТ РАДНИХ ДАНА од дана подношења пријаве решењем одбија пријаву за резервацију назива.

ЧЛАН 21.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.

**VII. АНАЛИЗА ЕФЕКАТА ЗАКОНА**

**1. Одређивање проблема које закон треба да реши**

Закон о поступку регистрације у Агенцији за привредне регистре („Службени гласник РС”, бр. 99/11 и 83/14), као закон којим се уређује поступак регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне регистре, потребно је изменити и допунити са циљем усаглашавања са Законом о изменама и допунама Закона о привредним друштвима („Службени гласник РС”, број 44/18), усклађивања са Законом о општем управном поступку („Службени гласник РС”, број 18/16), као и отклањања правних празнина и проблема уочених у примени закона.

Сходно наведеном, имајући у виду одредбе Закона о изменама и допунама Закона о привредним друштвима („Службени гласник РС”, број 44/18), потребно је изменити и допунити Закон о поступку регистрације у Агенцији за привредне регистре и прецизирати одредбе у погледу лица које је овлашћено да поднесе регистрациону пријаву. Наиме, додат је нови члан 5а којим се прописује да је лице овлашћено за подношење пријаве лице овлашћено за заступање правног лица, законом овлашћено лице за регистрацију података прописаних законом, оснивач у поступку оснивања привредног друштва, физичко лице које се региструје или је регистровано као предузетник, као и стицалац или преносилац удела, и лице које даје оставку. Тачније, Предлогом закона врши се прецизирање у погледу лица које је овлашћено да поднесе регистрациону пријаву, односно омогућено је да лице овлашћено за подношење пријаве за регистрацију преноса удела у привредном друштву, буде и стицалац или преносилац удела, имајући у виду одредбе Закона о привредним друштвима, које се односе на пренос удела по било ком основу. Такође, Предлогом закона предложено је и да у случају оставке лица овлашћеног за заступање, регистрациону пријаву може поднети и то лице, а имајући у виду да оставка лица овлашћеног за заступање у складу са Законом о привредним друштвима производи правно дејство у односу на друштво даном подношења.

Такође, како примена квалификованог временског жига у електронском пословању није заживела у потпуности, ни у међусобној комуникацији правних и физичких лица нити у њиховој комуникацији са органима јавне власти, а имајући у виду да се у складу са одредбом члана 11. став 9. Закона о привредним друштвима („Службени гласник РС”, бр. 36/11, 99/11, 83/14 - др.закон, 5/15 и 44/18), оснивачки акт и статут који су сачињени као електронски, односно дигитализовани документ региструју у електронском облику, као и да је регистрациони пријаву могуће поднети непосредно у електронској форми, било је потребно прописати начин вршења валидације електронског потписа на регистрационој пријави, тако што се за пријаву која је снабдевена електронским потписом, али није снабдевена и квалификованим временским жигом, валидација електронских потписа врши према времену пријема пријаве, што је констатовано у потврди о пријему пријаве коју издаје Агенција за привредне регистре. Такође, прописује се и начин вршења валидације електронског потписа на електронским документима који се прилажу уз регистрациону пријаву, тако што се валидација тог потписа врши према времену учитавања тог документа у корисничку апликацију коју обезбеђује Агенција за привредне регистре. Агенција за привредне регистре ће приликом утврђивања чињенице валидности електронског потписа, ту чињеницу потврди квалификованим временским жигом.

Чланом 2. Предлога закона,утврђује се супсидијарна примена закона којим се уређује општи управни поступак, чиме се прецизира хијерархија између ова два закона. Дакле, закон којим је уређен општи управни поступак примениће се тек када одређена правна ситуација није уопште регулисана законом којим се уређује поступак регистрације.

Даље, од обавезе плаћања увећане накнаде за регистрацију која је прописана чланом 10. Закона, као врста санкције за неблаговремено пријављивање промене регистрованих података регистру (у року од 15 дана од дана настанка промене) изузима се регистрација податка или документа чије правно дејство, у складу са законом, настаје даном регистрације, као и регистрације правног посла, података из судске одлуке или одлуке другог државног органа Тачније, у овим случајевима странка неће имати обавезу да плати увећану накнаду као врсту санкције за неблаговремено пријављивање промене регистрованих података регистру, која је иначе прописана ставом 2. овог члана.

У пракси се често дешава да се тражи регистрација заложног права на уделу који је, према стању у регистру надлежном за регистрацију привредних друштава, у власништву другог лица. С обзиром на важеће начело формалности, регистратор нема овлашћење да утврђује да ли је залогодавац уједно и власник предмета залоге, те се чланом 8. Предлога закона, између осталог, као додатни услов за регистрацију прописује и да чињенице из пријаве морају бити сагласне и са подацима регистрованим у надлежном регистру, а који су јавно доступни. Циљ је да се онемогући упис података, ако подаци не одговарају подацима у другом јавно доступном регистру који је надлежан за регистрацију предметних података. Такође, у пракси се дешавало да уговор или други документ, на основу којег се регистрација врши, има формалне или садржинске недостатке (није уредно потписан, не садржи податке који се по закону обавезно региструју и сл.), па се као додатни услов за регистрацију уводи и услов да документ који представља правни основ регистрације података мора бити у законом прописаној форми и садржати податке који су по закону обавезни и који су предмет регистрације.

Чланом 9. Предлога закона**,** прописује се да регистратор одлучује о пријави у року од пет радних дана од пријема пријаве, а не као до сада у року од пет дана од дана пријема пријаве. Овакво решење предложено је имајући у виду да регистрациона пријава која се подноси електронским путем може бити поднета како нерадног дана, тако и у дане празника, па би прописани рок од пет дана могао и истећи до првог радног дана поступајућег органа.

Даље, у случају када регистратор у складу са одредбама члана 17. став 2. Закона донесе решење којим одбацује пријаву и утврди који услови за регистрацију нису испуњени, у пракси су странке често отклањале утврђене недостатке тако што доставе само документ који им је тражен (доказ о уплати накнаде, на пример), али без подношења нове регистрационе пријаве и без било какве напомене да користе право прописано чланом 17. став 3. Закона, што је поднесак чинило неуредним. С тим у вези, чланом 10. Предлога закона, мења се члан 17. Закона, тако што се, између осталог, прописује да ако подносилац пријаве у року од 30 дана од дана објављивања решења из става 2. овог члана поднесе нову регистрациону пријаву, уз позивање на број решења којим је ранија пријава одбачена, и отклони све утврђене недостатке, за вођење поступка регистрације платиће половину прописаног износа накнаде за регистрацију. Ово право на плаћање умањеног износа накнаде подносилац пријаве може остварити само једном, а уз пријаву подносилац пријаве дужан је да приложи само недостајућу, односно уредну документацију ради отклањања недостатака утврђених решењем из става 2. овог члана. На овај начин, прецизним прописивањем обавеза подносиоца регистрационе пријаве који се позива на право прописано чланом 17. став 3. Закона отклањају се недоумице које су се у пракси јављале због погрешног тумачења ове одредбе.

Чланом 13. Предлога закона, у члану 25. Закона мења се став 1, тако да се наведеном изменом попуњава правна празнина и изричито прописује да жалбу може поднети лице које је законом овлашћено на подношење пријаве. Важећа формулација оставља дилему да ли је право на подношење жалбе резервисано само за подносиоца регистрационе пријаве или ово правно средство могу користити сва лица који су по закону овлашћена за подношење предметне пријаве. Када су у питању уговорни регистри, судска пракса је стала на становиште да право на изјављивање жалбе треба признати обема уговорним странама, односно лицима којима је законом признато право на подношење пријаве за регистрацију података о уговорима, тако да се предложеном допуном отклања уочена правна празнина и онемогућава различито тумачење ове одредбе и неуједначено поступање органа у истим правним ситуацијама.

Чланом 15. Предлога закона**,** у члану 29. Закона додаје се став 3. којим се прописује да се одлука о жалби доставља регистратору, а да је исти дужан да ту одлуку достави странци у року од осам дана од дана пријема. Ово је предложено из разлога што је у пракси уочено да поједине другостепене одлуке, Регистратор не доставља странкама, због чега оне не могу да се упознају са садржином истих, а осим тога странкама се ускраћује право на тужбу против другостепених одлука. Такође, на овај начин јасно ће се видети и да ли је првостепени орган, уколико је жалба усвојена, при одлучивању у поновном поступку поступио по датом налогу из одлуке другостепеног органа.

Чланом 19. Предлога закона,додаје се нови члан 34а, којим се прописује поступање регистратора на основу одлука донетих по ванредним управно правним средствима (брисање регистрације оснивања или промене регистрованих података). Наиме, предложеним изменама члана 4. Закона прописано је да се одлуке донете у поступку по правним средствима из Закона о општем управном поступку производе дејство за убудуће. Оваквим регулисањем изједначавају се правне последице поништавајућих и укидајућих одлука донетих од стране другостепеног органа применом ванредних правних средстава из чл. 183. и 184. Закона о општем управном поступку, а што је у супротности са изричитом одредбом члана 187. истог закона према којем се поништавањем решења уклањају све правне последице које је поништено решење произвело и иста делују *ex tunc,* односно поништавајућа решења не могу да производе дејство за убудуће. С тим у вези, како би се отклониле недоумице и нејасноће у примени овог става у пракси било је неопходно уредити поступање регистратора по одлукама другостепеног органа донетих применом ванредних правних средстава као и правне последице спроведених поступака у односу на податке који се региструју у регистар у зависности од тога да ли се ради о регистрационим пријавама оснивања привредних субјеката или регистрационим пријавама за промене података код већ регистрованих привредних субјеката.

**2. Циљеви који се доношењем закона постижу**

Кључни циљ који се жели постићи доношењем предложених измена и допуна Закона је усаглашавање са Законом о изменама и допунама Закона о привредним друштвима („Службени гласник РС”, број 44/18), усклађивање са Законом о општем управном поступку („Службени гласник РС”, број 18/16), као и отклањања правних празнина и проблема уочених у примени закона.

Поред наведеног, циљ који ће се постићи усвајањем предложених решења је постизање веће правне сигурности, а што ће свакако резултирати мањим бројем одбачаја поднетих регистрационих пријава, као и стварање услова за брже спровођење поступка регистрације.

**3. Друге могућности за решавање проблема**

С обзиром на то да Закон о поступку регистрације у Агенцији за привредне регистре уређује поступак регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне, друге могућности за унапређење одредаба тог закона и њихово усаглашавање са другим прописима, не постоје.

**4. Зашто је доношење закона најбоље за решавање проблема?**

Као што је напред наведено, једино је изменама и допунама Закона о поступку регистрације у Агенцији за привредне регистре било могуће прописати одредбе којима се решавају уочени проблеми и с тим у вези реализују напред изнети циљеви.

**5. На кога ће и како утицати решења предложена у закону**

Предложена решења у закону имаће позитиван утицај на подносиоце регистрационих пријава у поступку регистрације, евидентирања и објављивања података и докумената који су у складу са посебним законом предмет регистрације, евиденције и објављивања у регистрима и евиденцијама које води Агенција за привредне и на спровођење поступка регистрације, јер се предложеним решењима стварају услови за брже спровођење истог и отклањају правне празнине и проблеми уочених у примени закона.

Такође, предложена решења имаће позитиван утицај на стварање повољнијег пословног окружења.

**6. Трошкови које ће примена закона изазвати код грађана и привреде, посебно малих и средњих предузећа**

Примена предложених законских решења неће изазивати трошкове код грађана и привреде (ни код малих и средњих привредних друштава).

**7. Да ли позитивни ефекти оправдавају трошкове?**

Позитивни ефекти оправдавају трошкове имајући у виду да је напред наведено да примена предложених законских решења неће изазивати трошкове за привреду, с обзиром да се не уводе нове додатне обавезе које захтевају плаћање накнада.

Позитивни ефекти огледају се у следећем:

- проширење круга лица овлашћених за подношење регистрационе пријаве. Наиме, додат је нови члан 5а којим се прописује да је лице овлашћено за подношење пријаве лице овлашћено за заступање правног лица, законом овлашћено лице за регистрацију података прописаних законом, оснивач у поступку оснивања привредног друштва, физичко лице које се региструје или је регистровано као предузетник, као и стицалац или преносилац удела, и лице које даје оставку. Тачније, Предлогом закона врши се прецизирање у погледу лица које је овлашћено да поднесе регистрациону пријаву, односно омогућено је да лице овлашћено за подношење пријаве за регистрацију преноса удела у привредном друштву, буде и стицалац или преносилац удела, имајући у виду одредбе Закона о привредним друштвима, које се односе на пренос удела по било ком основу. Такође, Предлогом закона предложено је и да у случају оставке лица овлашћеног за заступање, регистрациону пријаву може поднети и то лице, а имајући у виду да оставка лица овлашћеног за заступање у складу са Законом о привредним друштвима производи правно дејство у односу на друштво даном подношења;

- превазилажење проблема поднетих електронских пријава и докумената који нису снабдевени квалификованим временским жигом. Наиме, како примена квалификованог временског жига у електронском пословању није заживела у потпуности, ни у међусобној комуникацији правних и физичких лица нити у њиховој комуникацији са органима јавне власти, а имајући у виду да се у складу са одредбом члана 11. став 9. Закона о привредним друштвима („Службени гласник РС”, бр. 36/11, 99/11, 83/14 - др.закон, 5/15 и 44/18), оснивачки акт и статут који су сачињени као електронски, односно дигитализовани документ региструју у електронском облику, као и да је регистрациони пријаву могуће поднети непосредно у електронској форми, било је потребно прописати начин вршења валидације електронског потписа на регистрационој пријави, тако што се за пријаву која је снабдевена електронским потписом, али није снабдевена и квалификованим временским жигом, валидација електронских потписа врши према времену пријема пријаве, што је констатовано у потврди о пријему пријаве коју издаје Агенција за привредне регистре. Такође, прописује се и начин вршења валидације електронског потписа на електронским документима који се прилажу уз регистрациону пријаву, тако што се валидација тог потписа врши према времену учитавања тог документа у корисничку апликацију коју обезбеђује Агенција за привредне регистре. Агенција за привредне регистре ће приликом утврђивања чињенице валидности електронског потписа, ту чињеницу потврди квалификованим временским жигом;

- успостављање хијерархија између Закона о општем управном поступку и Закона о поступку регистрације у Агенцији за привредне регистре. Чланом 2. Предлога закона,утврђује се супсидијарна примена закона којим се уређује општи управни поступак. Дакле, закон којим је уређен општи управни поступак примениће се тек када одређена правна ситуација није уопште регулисана законом којим се уређује поступак регистрације;

- изузимање од обавезе плаћања увећане накнаде за регистрацију податка или документа чије правно дејство, у складу са законом, настаје даном регистрације, као и регистрације правног посла, података из судске одлуке или одлуке другог државног органа, а која је иначе прописана чланом 10. Закона, као врста санкције за неблаговремено пријављивање промене регистрованих података регистру (у року од 15 дана од дана настанка промене);

- онемогућавање уписа података у регистар по поднетој регистрационој пријави, ако подаци не одговарају подацима у другом јавно доступном регистру који је надлежан за регистрацију предметних података, као и уписа података по основу докумената који нису поднети у законом прописаној форми и не садрже податке који су по закону обавезни;

- решавање проблема уочених у пракси у случају када регистратор у складу са одредбама члана 17. став 2. Закона донесе решење којим одбацује пријаву и утврди који услови за регистрацију нису испуњени. На овај начин, прецизним прописивањем обавеза подносиоца регистрационе пријаве који се позива на право прописано чланом 17. став 3. Закона отклањају се недоумице које су се у пракси јављале због погрешног тумачења ове одредбе;

- попуњавање правне празнине у погледу обухвата лица које имају право на подношење жалбе против одлуке регистратора;

- увођење обавезе регистратору да одлуку по жалби достави странци у року од осам дана од дана пријема. Ово је предложено из разлога што је у пракси уочено да поједине другостепене одлуке, Регистратор не доставља странкама, због чега оне не могу да се упознају са садржином истих, а осим тога странкама се ускраћује право на тужбу против другостепених одлука. Такође, на овај начин јасно ће се видети и да ли је првостепени орган, уколико је жалба усвојена, при одлучивању у поновном поступку поступио по датом налогу из одлуке другостепеног органа;

- прописивање поступања регистратора на основу одлука донетих по ванредним управно правним средствима (брисање регистрације оснивања или промене регистрованих података). Наиме, предложеним изменама члана 4. Закона прописано је да одлуке донете у поступку по правним средствима из Закона о општем управном поступку производе дејство за убудуће. Оваквим регулисањем изједначавају се правне последице поништавајућих и укидајућих одлука донетих од стране другостепеног органа применом ванредних правних средстава из чл. 183. и 184. Закона о општем управном поступку, а што је у супротности са изричитом одредбом члана 187. истог закона према којем се поништавањем решења уклањају све правне последице које је поништено решење произвело и иста делују *ex tunc,* односно поништавајућа решења не могу да производе дејство за убудуће. С тим у вези, како би се отклониле недоумице и нејасноће у примени овог става у пракси било је неопходно уредити поступање регистратора по одлукама другостепеног органа донетих применом ванредних правних средстава као и правне последице спроведених поступака у односу на податке који се региструју у регистар у зависности од тога да ли се ради о регистрационим пријавама оснивања привредних субјеката или регистрационим пријавама за промене података код већ регистрованих привредних субјеката.

**8. Да ли акт подржава стварање нових привредних субјеката на тржишту и тржишну конкуренцију?**

Овај закон имаће позитиван утицај на стварање повољнијег пословног окружења, јер се предложеним решењима стварају услови за брже спровођење поступка регистрације, па је у крајњем реално очекивати повећање привредне активности.

**9. Да ли су заинтересоване стране имале прилику да изнесу своје ставове?**

С обзиром да је овај закон достављен на мишљење свим релевантним органима и институцијама, исти су имали прилику да изнесу своје ставове, евентуалне примедбе и сугестије.

**10. Које ће мере бити предузете да би се остварили разлози доношења Закона?**

Министарство привреде ће у сарадњи са свим релевантним субјектима, као што су: Привредна комора Србије, привредне асоцијације домаћих и страних инвеститора, организације цивилног друштва и заинтересовани привредни субјекти, као и до сада, спроводити све потребне мере у наставку спровођења овог закона, а у циљу успостављања дугорочног, одрживог и конкурентног пословног окружења.